РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/258-16

15. новембар 2016. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 14. НОВЕМБРА 2016. ГОДИНЕ

 Седница је почела у 12,10 часова.

 Седницом је председавала Маја Гојковић, председница Одбора.

 Седници су присуствовали: Станија Компировић, проф. др Марко Атлагић, Александар Југовић, Снежана Пауновић, др Ана Стевановић, Александра Чабраја, Весна Марјановић, Наташа Михаиловић Вацић, Хаџи Милорад Стошић и Ђорђе Вукадиновић, чланови Одбора.

Седници су присуствовали: Србислав Филиповић, Милетић Михајловић и др Предраг Јеленковић, заменици чланова Одбора.

Седници нису присуствовали чланови Одбора: мр Јадранка Јовановић, Мирко Крлић, Александра Белачић и Наташа Мићић, нити њихови заменици.

Седници су присуствовали и Владан Вукосављевић, министар културе и информисања, Биљана Барошевић, шеф кабинета у Министарству културе и информисања и Бранислав Маричић, саветник за односе са јавношћу у Министарству културе и информисања.

На предлог председавајућег, чланови Одбора су једногласно усвојили следећи:

Д н е в н и р е д:

1. Разматрање Информације о раду Министарства културе и информисања за период јул – септембар 2016. године.

Пре преласка на разматрање утврђеног Дневног реда усвојен **је** без примедаба Записник Седме седнице Одбора, одржане 2. новембра 2016. године.

**ПРВА ТАЧКА - Разматрање Информације о раду Министарства културе и информисања за период јул – септембар 2016. године**

Председавајућа је истакла да у складу са чланом 229. Пословника Народне скупштине, министар информише надлежни одбор Народне скупштине о раду министарства једном у три месеца. Замолила је министра културе и информисања, господина Владана Вукосављевића, да члановима Одбора представи Информацију о раду Министарства културе и информисања за период јул – септембар 2016. године.

**Владан Вукосављевић** указао је члановима Одбора на чињеницу да Информацију о раду Министарства културе и информисања обухвата и периоду којем је функцију министра културе и информисања обављао Иван Тасовац.

Напоменуо је да у Информацији о раду недостају активности Министарсва, предузете на изради нове Стратегије развоја система јавног информисања у Републици Србији, као и да ће наредна Информација о раду садржати потпуне информације и активности у вези са израдом овог документа.

Председавајућа је отворила расправу у вези са овом тачком Дневног реда у којој су учествовали: Весна Марјановић, Маја Гојковић, Александра Чабраја, др Предраг Јеленковић, др Ана Стевановић, Хаџи Милорад Стошић, проф. др Марко Атлагић и Владан Вукосављевић.

**Весна Марјановић** нагласила је значај коју област културе и информисања има на целокупно друштво и изразила је наду да ће Министарству у сарадњи са Одбором за културу и информисање, као и другим релевантним институцијама, успети да допринесe унапређењу културе у Републици Србији. Поставила је више питања представницима Министарства, а која се односе на,

начин на који Министарство планира да реши проблем великог броја вршилаца дужности директора у установама културе, измену и допуну Закона о култури и решавању проблема уплате доприноса за обавезно социјално и здравствено осигурање самосталних уметника.

Замолила је министра да ближе појасни, у којем правцу се одвија развој пројеката обнове Народног музеја у Београду и Музеја савремене уметности у Београду, као и да ли је Министарство предвидело одржавање јавних расправа на тему Нацрта стратегије развоја културе Републике Србије, и Нацрта стратегије развоја система јавног информисања у Републици Србији.

**Маја Гојковић** поставила је питање представницима Министарства у којој фази су израде Нацрта закона о позоришту и Нацрта закона о кинематографији, за које је закључила да су закони од изузетне важности за област културе.

Замолила је представнике Министарства да члановима Одбора детаљније образложе суштину спора између Републике Србије и предузећа за складиштење и транспорт културних добара „Кунсттранс“.

Указала је на значај састанака који је Република Србија имала са представницима међународних организација по питању упоредно-правне праксе из области постојања новинских агенција у власништву државе и поставила је питање министру да ли је размишљао о примени француског модела на статус Танјуга.

Нагласила је важност културне дипломатије у свеобухватној дипломатији једне државе и поставила је питање да ли се размишало о отварању нових културних центара у светским престоницама.

**Александра Чабраја** изнела је замерке на начин на који је Информација о раду Министарства културе и информисања за период јул – септембар 2016. године састављена и закључила да се на основу података изнетих у Информацији о раду не може стећи потпуна слика о активностима Министарства.

Замолила је министра да члановима Одбора прецизније појасни који је рок за завршетак извођења радова адаптације и реконструкције Музеја савремене уметности у Београду, односно на санацији, адаптацији и реконструкцији Народног музеја у Београду.

**Др Предраг Јеленковић** замолио је представнике Министарства да покушају да заштите имовину Галерије савремене ликовне уметности и Народног музеја у Нишу, која је предмет спора у поступку реституције.

**Др Ана Стевановић** констатовала је да су Законом о буџету Републике Србије за 2016. годину, у разделу 27 „Министарство културе и информисања“, опредељена средства у износу од 11,041,145,000 динара, што представља недовољан износ за нормално функционисање области културе и информисања и уједно је поставила питање да ли су у планирана већа средства за Министарство културе и информисања у буџету за 2017. годину.

Замолила је министра да образложи да ли су тачне информације да је Танјуг у периоду јануар-септембар 2016. године примио 137,000,000 динара од органа државне управе, као и јединица локалне самоуправе.

Подсетила је чланове Одбора на Извештај о напретку Србије за 2016. годину који је објављен 9. новембра, указујући на чињеницу да је у делу Извештаја који се односи на слободу изражавања, Европска комисија оценила да у Републици Србији није учињен никакав напредак у овој годину.

**Хаџи Милорад Стошић** захвалио се министру Владану Вукосављевићу на посети граду Нишу, у оквиру заседања Влада Републике Србије у овом граду и замолио је представнике Министарства да подрже пројекат реконструкције, доградње и надградње објекта Народне библиотеке „Стеван Сремац“ у Нишу, као и друге пројекте реконструкције установа културе локалних самоуправа.

**Проф. др Марко Атлагић** замолио је представнике Министарства кулутре и информисања, да размисле о изменама образовне политике стручњака у области културе, као и да у сарадњи са Министарством просвете, науке и технолошког развоја, покушају заједничким напорима да дођу до адекватног решења на који би се начин могао поправити образовни профил ових стручњака и попунити места која недостају у установама културе у Републици Србији.

**Владан Вукосављевић** је одговарајући на питања чланова Одбора истакао да ће се залагати да област културе и информисања буде што мање оптерећена политичког утицаја.

Нагласио је да је Министарство издало обавезујућа упутства управним одборима установа културе да у најкраћем могућем року реше в.д. стања, тако што ће расписати и спровести конкурсе за избор директоре установа, сагласно члану 35. Закона о култури.

Истакао је да ће управни одбори установа културе до краја новембра 2016. године, расписати конкурсе у свим установама у којима још увек није изабран директор.

Нагласио је да ће Музеј савремене уметности Београд бити једина установа изузета од расписивања конкурса, с обзиром на тренутну реконструкцију овог музеја и чињенице да би спровођење конкурса могло негативно да утиче на процес извођења преосталих радова на адаптације и реконструкције ове установе. Упознао је чланове Одбора да тачан датум за завршетак извођење радова није одређен, већ да је одређен месец јун 2017. године, као крајњи рок, а да након завршетка радова предстоји посао опремања Музеја адекватном колекцијом. Предлог Министарства биће да се Музеј у потпуности отвори за посетиоце 20. октобра 2017. године, на дан ослобођења Београда у Другом светском рату, с обзиром на чињеницу да овај датум има велику симболику ако се зна да је Музеј савремене уметности и отворен на овај датум 1965. године. Констатовао је да се радови на санацији, адаптацији и реконструкцији Народног музеја у Београду одвијају према утврђеном плану и да Министарство нема никаквих замерки на брзину извођења радова, док се радови на адаптацији и реконструкцији Музеја савремене уметности у Београду одвијају нешто споријим темпом, пре свега због извесних измена главног пројекта, али да се не очекују проблеми у реализацији с обзиром да Министарство има редовну комуникацију са директорима установа, управним одборима и надзорним органима у оба музеја. Као крајњи рок за завршетак извођење радова је јануар 2018. године, након чега следи посао опремања Музеја адекватном колекцијом.

Рекао је да Министарство интезивно ради на изради нове Стратегије развоја система јавног информисања у Републици Србији, као и да су на овом пројекту укључене бројне установе културе, невладине организације, које заједно пружају стручну помоћ. Напоменуо је да је интерес Министарства да се поступак израде Стратегије одвија транспарентно и у складу са важећом процедуром, као и да ће Министарство настојати да одржи више јавних расправа у градским центрима Србије.

Истакао је да је један од приоритета рада Министарства, израда Стратегије развоја културе Републике Србије, као и да ће се након доношења Стратегије приступити свеобухватној измени и допуни постојећих закона и њиховом прилагођавању циљевима дефинисаним у тексту Стратегије.

Навео је да Министарство културе и информисања заједно са Министарством финансија и јединицама локалних самоправа, активно ради на решавању проблема самосталних уметника у вези са уплатом доприноса за обавезно социјално и здравствено осигурање, као и да су начињени позитивни помаци у решавању овог проблема.

Напоменуо је да је ситуација са Јавним предузеће Новинска агенција Танјуг изузетно комплексна, као и да се поступак брисања Танјуга из Регистра привредних субјеката није започет с обзиром да је тачком 5. Одлуке о правним последицама престанка рада Танјуга, предвиђено да ће директор Тањуга, тек по исплати свих обавеза, поднети Агенцији за привредне регистре пријаву ради брисања Тањуга из Регистра привредних субјеката. С обзиром на чињеницу да Танјуг још увек није измирио све постојеће обавезе, нису се стекли потребни правни услови за предузимање радњи за брисања Тањуга из Регистра привредних субјеката.

Упознао је чланове Одбора са информацијом да је Министарство у претходном периоду имало више састанака са представницима међународних организација по питању упоредно-правне праксе из области постојања новинских агенција у власништву државе у земљама Европске уније. Оно до чега се могло закључити на одржаним састанцима јесте да у законодавству Европске уније не постоји никакво ограничење да државе чланице могу имати новинску агенцију у свом власништво.

Упознао је чланове Одбора са проблемима које Република Србија има пред међународном арбитражом у Вашингтону због спора са фирмом “Кунсттранс”.

Констатовао је да су установама у области културног наслеђа неопходни савремено технички опремљени депои и да је на директорима установа да оцене да ли депои које фирма “Кунсттранс” нуди задовољавају неопходно услове и да онда Република Србија путем вансудског договора са “Кунсттранс” покуша да нађе обострано прихватљиво решење.

Истакао је да је став Министарства да Република Србија мора да ради на јачању и унапређењу постојећих културних центара у иностранству, као и оснивању у наредних пет година нових културних центара у Москви, Пекингу и Берлину.

Нагласио је да је законским прописима, као и надлежностима које установе културе имају, област заштите културног наслеђа правно регулисана, али је такође навео да постоји простора за напредак у начину спровођења прописа, као и проналажењу адекватних метода које имају за циљ спречавање пљачке културно-историјско блага.

Упознао је чланове Одбора са Конкурсом које је Министарство расписало, а носи назив „Градови у фокусу 2016“ , у оквиру којег су градови: Кикинда, Зрењанин, Крагујевац, Ужице и Шабац, као и општина Нови Бечеј добили око 140 000 000 динара за дугорочи и одрживи развој културних капацитета на локалном нивоу и подизању културних понуда и квалитет садржаја ових градова.

Нагласио је да Министраство има идеју да овај пројекат понови и у 2017. години и замолио је представнике градова у Србији да конкуришу у наредној години.

Напоменуо је да Министарство осуђује било какво објављивање информација у медијима које имају за циљ да подстичу дискриминацију, мржњу или насиље против лица или групе лица због њиховог припадања или неприпадања некој раси, вери, нацији, полу, због њихове сексуалне опредељености или другог личног својства, без обзира на то да ли је објављивањем учињено кривично дело, као и да је у складу са овим начелом недопустиво било какав вид насиља над новинарима.

Упознао је чланове Одбора са надлежностима Министраства културе и информисања, прописане чланом 18. Закона о Министарствима и указао да област заштита лица од физичких напада не спада у директну надлежност Министарства културу и информисања, већ других министарстава.

Коментаришући Извештај о напретку Србије за 2016. годину, у делу који се односи на слободу изражавања у Републици Србији, закључио је да је Извештај у овом делу у извесној мери непрецизан, као и да констатација да у 2016. години није учињен никакав напредак у области слободе изражавања, није тачна.

Констатовао је да ће усвајањем Стратегије развоја кулутре у Републици Србији бити усвојено начело децентрализације културне политике

Председавајућа је ставила на гласање предлог да Одбор прихвати Информацију о раду Министарства културе и информисања за период јул – септембар 2016. године.

Одбор је са 8 гласова за, 2 уздржана и једним чланом који није гласао, прихватио Информацију о раду Министарства културе и информисања за период јул – септембар 2016. године.

Седница је завршена у 13,50 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Дана Гак Маја Гојковић